text: পোস্টার প্রদর্শনী জাতীয় গ্রন্থাগারে - poster exhibition at the national library | Eisamay
  poster exhibition at the national library
  পোস্টার প্রদর্শনী জাতীয় গ্রন্থাগারে
  EiSamay.Com | Updated: 20 Oct 2019, 09:00:00 AM
  \Bপোস্টার প্রদর্শনী জাতীয় গ্রন্থাগারে\B \Bএই সময়:\B কেমন ছিল পথের পাঁচালির প্রথম পোস্টার? শুধু পথের পাঁচালি-ই বা কেন, একেবারে প্রথম যুগে বাংলা ...
  \Bপোস্টার প্রদর্শনী
  জাতীয় গ্রন্থাগারে\B
  \Bএই সময়:\B কেমন ছিল পথের পাঁচালির প্রথম পোস্টার? শুধু পথের পাঁচালি-ই বা কেন, একেবারে প্রথম যুগে বাংলা সিনেমার যে পোস্টারগুলো এ যুগে আর কোনও ভাবেই দেখার উপায় নেই--তেমন সব ছবির পোস্টার এ বার দেখার সুযোগ পাবেন রসজ্ঞ ব্যক্তিরা। 'আইকনিক' হিসাবে পরিচিত বাংলা সিনেমার পোস্টারের এমনই এক বিরল প্রদর্শনী হতে চলেছে জাতীয় গ্রন্থাগারের বেলভেডিয়র হাউসে। গ্রন্থাগার কর্তৃপক্ষ পরিকল্পনা করেছেন, ন্যাশনাল ফিল্ম আর্কাইভের সহযোগিতায় বেলভেডিয়র হাউসে বহু পুরোনো এবং বিখ্যাত বাংলা ছবির পোস্টার নিয়ে প্রদর্শনীর ব্যবস্থা হবে। একই সঙ্গে গ্রন্থাগারের অডিটোরিয়ামে বিখ্যাত কিছু বাংলা ছবি প্রদর্শিতও হবে।
  জাতীয় গ্রন্থাগারের বেলভেডিয়র হাউসে মাসখানেকের মধ্যেই আরও পাঁচটি গ্যালারি উদ্বোধনের পরিকল্পনা রয়েছে জাতীয় গ্রন্থাগার কর্তৃপক্ষের। বর্তমানে হেরিটেজ তকমা পাওয়া এই প্রাসাদে ভারতীয় জাদুঘরের একটি গ্যালারিও রয়েছে। এ ছাড়াও রবীন্দ্রনাথ ঠাকুর, নেতাজি, বঙ্কিমচন্দ্র ও শ্যামাপ্রসাদ মুখোপাধ্যায়ের জীবনের বিভিন্ন ঘটনা নিয়ে একটি বিশেষ গ্যালারি খোলা হয়েছে। বেলভেডিয়র হাউসেই আরও অন্তত ১০-১২টি গ্যালারি খোলার পরিকল্পনা রয়েছে কেন্দ্রীয় সংস্কৃতি মন্ত্রকের।
  বিখ্যাত চিত্রকরদের পুরোনো কলকাতার উপর আঁকা ছবি এবং দেশের প্রাক্তন এই রাজধানীর বেশ কিছু বিরল ফটোগ্রাফ নিয়েও প্রদর্শনী হতে চলেছে এখানে। মাসখানেকের মধ্যেই এই প্রদর্শনী শুরু করে দেওয়ার পরিকল্পনা সংস্কৃতি মন্ত্রকের। জাতীয় গ্রন্থাগারের ভারপ্রাপ্ত অধিকর্তা অরিজিৎ দত্তচৌধুরী বলেন, 'যে প্রদর্শনীটি এখানে হতে চলেছে তাতে যে ছবি ও ফটোগ্রাফ প্রদর্শিত হবে, সেগুলো সবই নিয়ে আসা হবে ইন্দিরা গান্ধী ন্যাশনাল সেন্টার ফর আর্টস থেকে। ওঁদের সংগ্রহে অনেক বিরল ছবি রয়েছে। তার মধ্যে যেগুলো পুরোনো কলকাতার- সেগুলোই কলকাতায় আনা হবে।'
  ভারপ্রাপ্ত অধিকর্তা জানাচ্ছেন, বেলভেডিয়র হাউসে অন্তত ১০-১২টা গ্যালারি তৈরি হবে। কাজ চলছে। তবে এর মধ্যে অন্তত পাঁচটা গ্যালারি খুব তাড়াতাড়িই উদ্বোধনের পরিকল্পনা রয়েছে। এখানেই পুরোনো কলকাতার ছবি ও ফটোগ্রাফের প্রদর্শনী হবে। অধিকর্তা বলেন, 'কয়েকটা গ্যালারি কেবলমাত্র ভারতীয় জাদুঘরের প্রদর্শন সামগ্রীর জন্যই নির্দিষ্ট রাখা হবে। আর কয়েকটা গ্যালারি থাকবে নানা ধরনের প্রদর্শনীর জন্য। এখানে ঘুরিয়ে ফিরিয়ে অনেক কিছু দেখানো হবে। পুরোনো সিনেমার পোস্টার এরই অন্যতম।' বেশ কয়েক মাস আগে বেলভেডিয়র হাউসে দু'টো গ্যালারির উদ্বোধন হয়েছে। তবু প্রচারের অভাবে তেমন জনপ্রিয়তা পায়নি এই দুই গ্যালারি। এ বার কেন্দ্রীয় সংস্কৃতি মন্ত্রক চাইছে এখানে 'জমজমাট' কোনও প্রদর্শনীর আয়োজন করতে। যাতে এক ধাক্কায় বহু মানুষের ভিড় হয় ঐতিহ্যের বেলভেডিয়র হাউসে।